รู้สึกเจ็บๆ ปวดๆ บริเวณใต้ราวนมขวา ใต้ซี่โครงขวา แต่ไปตรวจเต้านมและตรวจเลือดเกี่ยวกับตับแล้ว คุณบอกผลเลือดปกติดี แต่ทำไมยังรู้สึกปวดอยู่ ทีแรกกังวนเกี่ยวกับเรื่องตับและถุงน้ำดี ควรไปตรวจอะไรเพิ่มมั้ยคะ
สวัสดีค่ะ อาการเจ็บและปวดบริเวณใต้ราวนมและใต้ซี่โครงขวาดังกล่าวมานั้น อาจจะมีสาเหตุที่พบได้บ่อยเช่น การมีกล้ามเนื้อหรือกระดูกอ่อนที่อกอักเสบซึ่งมักสัมพัันธ์กับท่าทาง มีจุดกดเจ็บชัดเจน ขยับอาจจะปวดมากขึ้นได้ สาเหตุอื่นๆเช่น การอักเสบของเนื้อเยื่อรอบๆหลังการถูกกระแทกหรือยกของหนักๆ เยื่อหุ้มปอดอักเสบ ตับอักเสบ มีนิ่วในถุงน้ำดีชนิดที่มีอาการ โดยมักจะปวดมากขึ้นเรื่อยๆที่ท้องบนขวา อาจมีคลื่นไส้ มีไข้ร่วมด้วยได้กรณีมีการอักเสบของถุงน้ำดีแล้วหากเป็นๆหายๆ ไม่ได้เป็นมากขึ้นเรื่อยๆ เคยตรวจเลือดเกี่ยวกับตับแล้วปกติ ก็อาจจะไม่ใช่สาเหตุที่อันตรายมากนัก เบื้องต้นแนะนำการพักการใช้งาน ระวังการกระทบกระแทก กินยาแก้ปวดเพื่อบรรเทาอาการเป็นครั้งคราวได้หากยังมีอาการเรื้อรัง ปวดมากขึ้น ปวดสัมพันธ์กับมื้ออาหาร มีไข้ คลื่นไส้ มีตัวเหลืองตาเหลืองร่วมด้วย ให้รีบไปพบแพทย์ การตรวจตับและถุงน้ำดีอย่างละเอียดสามารถทำอัลตราซาวน์หน้าท้องเพิ่มเติมได้ในรายที่อาการน่าสงสัยและมีข้อบ่งชี้ค่ะ